CELEX: 32019D0641
Language: hr
Date: 2019-04-17 00:00:00
Title: Provedbena odluka Komisije (EU) 2019/641 оd 17. travnja 2019. o uvjetima odobrenja skupine biocidnih proizvoda koji sadržavaju 1R-trans fenotrin koje je uputila Irska u skladu s člankom 36. Uredbe (EU) br. 528/2012 Europskog parlamenta i Vijeća (priopćeno pod brojem dokumenta C(2019) 2837) (Tekst značajan za EGP.)

24.4.2019   
               
               
                  HR
               
               
                  Službeni list Europske unije
               
               
                  L 109/26
               
            
         PROVEDBENA ODLUKA KOMISIJE (EU) 2019/641
         оd 17. travnja 2019.
         o uvjetima odobrenja skupine biocidnih proizvoda koji sadržavaju 1R-trans fenotrin koje je uputila Irska u skladu s člankom 36. Uredbe (EU) br. 528/2012 Europskog parlamenta i Vijeća
         
            
               (priopćeno pod brojem dokumenta C(2019) 2837)
            
         
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 528/2012 Europskog parlamenta i Vijeća od 22. svibnja 2012. o stavljanju na raspolaganje na tržištu i uporabi biocidnih proizvoda (1), a posebno njezin članak 36. stavak 3.,
         budući da:
         
                     (1)
                  
                  
                     Društvo CSI-Europe („podnositelj zahtjeva”) podnijelo je 20. kolovoza 2015. nadležnim tijelima nekoliko država članica, među kojima je i Njemačka („predmetne države članice”), zahtjev za usporedno međusobno priznavanje skupine biocidnih proizvoda koju čine insekticidi u obliku mamca protiv mrava koji sadržavaju aktivnu tvar 1R-trans fenotrin („sporna skupina proizvoda”). Irska je nastupala u svojstvu države članice nadležne za ocjenjivanje zahtjeva iz članka 34. stavka 1. Uredbe (EU) br. 528/2012 („referentna država članica”).
                  
               
                     (2)
                  
                  
                     U skladu s člankom 35. stavkom 2. Uredbe (EU) br. 528/2012 Njemačka je 30. lipnja 2017. koordinacijskoj skupini i podnositelju zahtjeva uputila prigovore s tvrdnjom da sporna skupina proizvoda ne ispunjava uvjete iz članka 19. stavka 1. točke (b) podtočke i. te uredbe.
                  
               
                     (3)
                  
                  
                     Njemačka smatra da podaci o učinkovitosti koje je dostavio podnositelj zahtjeva i koje je ocijenila referentna država članica nisu prihvatljivi. Njemačka sumnja u dovoljnu dokazanost palatabilnosti mamaca u laboratorijskim ispitivanjima. Dovodi u pitanje i valjanost terenskog ispitivanja jer nije bilo provedeno u proljeće te valjanost statističke analize koju je proveo podnositelj zahtjeva. Povrh toga, Njemačka se ne slaže s odlukama koje je referentna država članica donijela na temelju savjeta stručnjaka, kako je navedeno u točki 12. Priloga VI. Uredbi (EU) br. 528/2012.
                  
               
                     (4)
                  
                  
                     Tajništvo koordinacijske skupine pozvalo je predmetne države članice i podnositelja zahtjeva da dostave pismene primjedbe o upućenom prigovoru. Primjedbe su dostavili Belgija, Luksemburg, Nizozemska, Njemačka, Ujedinjena Kraljevina i podnositelj zahtjeva. O upućenom prigovoru raspravljalo se i na sastanku koordinacijske skupine 26. rujna 2017.
                  
               
                     (5)
                  
                  
                     Budući da nije postignut dogovor u okviru koordinacijske skupine, referentna država članica neriješene je prigovore 16. siječnja 2018. uputila Komisiji u skladu s člankom 36. stavkom 1. Uredbe (EU) br. 528/2012. Pritom je Komisiji dostavila detaljno izvješće o pitanjima o kojima se države članice nisu mogle dogovoriti i razlozima njihova neslaganja. Primjerak tog izvješća proslijeđen je predmetnim državama članicama i podnositelju zahtjeva.
                  
               
                     (6)
                  
                  
                     Komisija je 16. veljače 2018. zatražila mišljenje Europske agencije za kemikalije („Agencija”) u skladu s člankom 36. stavkom 2. Uredbe (EU) br. 528/2012 o nekoliko pitanja povezanih s neriješenim prigovorima.
                  
               
                     (7)
                  
                  
                     Agencija je donijela mišljenje (2)18. listopada 2018.
                  
               
                     (8)
                  
                  
                     Agencija smatra da je palatabilnost mamaca koje obuhvaća sporna skupina proizvoda dovoljno dokazana za predviđenu uporabu.
                  
               
                     (9)
                  
                  
                     Usto, Agencija u mišljenju navodi da je terensko ispitivanje valjano jer dokazuje da se mravlja populacija više smanjila u tretiranim gnijezdima nego u kontrolnim gnijezdima. Povrh toga, Agencija smatra da je statistička analiza rezultata terenskog ispitivanja koju je proveo podnositelj zahtjeva prihvatljiva. Uzimajući u obzir dogovorene smjernice Unije (3) koje su se primjenjivale u trenutku podnošenja zahtjeva, Agencija zaključuje da podaci iz terenskog ispitivanja koje je dostavio podnositelj zahtjeva dovoljno dokazuju učinkovitost sporne skupine proizvoda za predviđenu uporabu.
                  
               
                     (10)
                  
                  
                     S obzirom na mišljenje Agencije, sporna skupina proizvoda dovoljno je učinkovita kako se zahtijeva člankom 19. stavkom 1. točkom (b) podtočkom i. Uredbe (EU) br. 528/2012.
                  
               
                     (11)
                  
                  
                     Mjere predviđene ovom Odlukom u skladu su s mišljenjem Stalnog odbora za biocidne proizvode,
                  
               DONIJELA JE OVU ODLUKU:
         
            Članak 1.
            Ova se Odluka primjenjuje na skupinu biocidnih proizvoda pod brojem predmeta BC-LR019221-36 u registru biocidnih proizvoda.
         
         
            Članak 2.
            Skupina biocidnih proizvoda iz članka 1. ispunjava uvjet iz članka 19. stavka 1. točke (b) podtočke i. Uredbe (EU) br. 528/2012.
         
         
            Članak 3.
            Ova je Odluka upućena državama članicama.
         
         
            Sastavljeno u Bruxellesu 17. travnja 2019.
            
               
                  Za Komisiju
               
               Jyrki KATAINEN
               
                  Potpredsjednik
               
            
         
         
            (1)  SL L 167, 27.6.2012., str. 1.
         
         
            (2)  Mišljenje Europske agencije za kemikalije od 18. listopada 2018. o zahtjevu u skladu s člankom 38. Uredbe (EU) br. 528/2012 u vezi s pitanjima o neriješenim prigovorima u okviru međusobnog priznavanja skupine biocidnih proizvoda PT 18 koja sadržava 1R-trans fenotrin za uporabu protiv mrava (ECHA/BPC/216/2018).
         
            (3)  Tehničke bilješke s uputama za ocjenjivanje proizvoda (2012.) – Ispitivanja učinkovitosti vrste proizvoda 18 – insekticidi, akaricidi i proizvodi za suzbijanje drugih člankonožaca te vrste proizvoda 19 – repelenti i mamci (samo za člankonošce).
         https://echa.europa.eu/documents/10162/16960215/bpd_guid_tnsg_efficacy_pt18-19_final_en.pdf/9c72241e-0eea-4f23-8e5f-f52d00a83382